มีอาการเรอทั้งวัน ก่อนหน้านี้เรยไปพบมาแล้ว วินิฉัยว่าเป็นกรดไหลย้อนให้ยาลดกรดมากิน แต่พอกินแล้วก็ยังเรอไม่หยุดแถมมีอาการ ปวดจี้ดๆข้างเอว เลยไปพบอีกรอบเลยจับอัลตร้าซาวด์ หมดบอกปกติดี อีกสองวันจากปวดเอวตอนนี้ปวดหลังร้อนหลังมากๆนอนไม่ได้ ไม่ทราบว่าเกิดจากสาเหตุอะไรครับ
สวัสดีค่ะ อาการเรอบ่อย เกิดจากการมีแก๊สในทางเดินอาหารมาก ซึ่งอาจเกิดจาก1. การกลืนอากาศเข้าไปปริมาณมาก จากการอ้าปาก พูดคุย หัวเราะมากไป หรือหายใจทางปาก การใช้หลอดดูดเครื่องดื่ม การเคี้ยวหมากฝรั่ง เป็นต้น2. การทานอาหารที่ทำให้เกิดแก๊สหรือเครื่องดื่มที่มีแก๊สมากไป เช่น น้ำอัดลม ถั่ว เมล็ดธัญพืชต่างๆ หรือทานอาหารที่ย่อยยาก เช่น เนื้อสัตว์เป็นปริมาณมาก การทานอาหารเร็วไป ไม่เคี้ยวให้ละเอียด3. โรคกระเพาะอาหารอักเสบ กระเพาะอาหารเป็นแผล ซึ่งนอกจากจะทำให้เกิดอาการเรอบ่อยแล้ว มักมีอาการอื่นๆ อีก เช่น ปวดบริเวณท้องบริเวณลิ้นปี่หรือปวดค่อนไปทางด้านซ้าย ซึ่งอาจร้าวไปปวดที่หลังได้ อาหารไม่ย่อย อิ่มเร็ว คลื่นไส้ อาเจียน เป็นต้น4. โรคกรดไหลย้อน อาการจะคล้ายๆ กับกระเพาะอาหารอักเสบ แต่จะมีอาการแสบร้อนกลางอก แน่นหน้าอกร่วมด้วยร่วมด้วย มีน้ำรสเปรี้ยวหรือขมในคอ หรือเจ็บคอ ระคายเคืองคอ เป็นต้น5. มีนิ่วในถุงน้ำดี จะมีอาการ ท้องอืด แน่นท้อง ปวดท้องบริเวณลิ้นปี่หรือใต้ชายโครงขวา ซึ่งมักทำให้ปวดร้าวไปที่หลังได้นอกจากนี้แล้ว อาการเรอบ่อย ยังอาจเกิดจากการมีความเครียด วิตกกังวล ขาดน้ำย่อยอาหารบางชนิด เช่น น้ำย่อยย่อยโปรตีนนม แล้วดื่มนมเข้าไป การทานยาบางชนิด เช่น ยาเสริมธาตุเหล็ก แคลเซียม เป็นต้นทั้งนี้ การทำอัลตราซาวด์ อาจไม่ได้ช่วยวินิจฉัยโรคบางโรคได้ เช่น กระเพาะอาหารอักเสบ กรดไหลย้อน ดังนั้น ในเบื้องต้นก็ควรดูแลแบบโรคกระเพาะอาหารและกรดไหลย้อนร่วมไปด้วย ได้แก่ การเลือกทานอาหารที่ย่อยง่าย อาหารต้องรสไม่จัด ไม่เผ็ด ไม่ทานอาหารที่มีไขมันสูง เช่น ของทอดต่างๆ เคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่ดื่มน้ำอัดลม อัดแก๊สต่างๆ ไม่ดื่มชา กาแฟ และแอลกอฮอล์ หลีกเลี่ยงการใช้หลอดดูด หลีกเลี่ยงอาหารประเภทถั่วและธัญพืชต่างๆ ไม่ทานอาหารแล้วนอนทันที ควรเว้นระยะไปอย่างน้อย 2 ชั่วโมง ห้ามทานยาแก้ปวดกลุ่ม NSAIDs เช่นยาแก้ปวดข้อ ปวดกล้ามเนื้อต่างๆ เป็นต้น สำหรับอาหารที่จะช่วยบรรเทาอาการเรอบ่อย เช่น ขมิ้นชัน พริกไทย เป็นต้น และอาจทานยาที่ช่วยลดแก๊สในทางเดินอาหาร ได้แก่ ไซเมทิโคน (simethicone), เอ็ม คาร์มิเนทิฟ (M. Carminative), มาเจสโต (magesto-F) เป็นต้น แต่หากอาการยังไม่ดีขึ้น ก็ควรไปกลับไปพบแพทย์อีกครั้งค่ะ